कठुआ। कठुआ नगर परिषद में पिछले कई दिनों से चल रहे राजनीतिक माहौल पर विराम लगाते हुए भाजपा के नरेश शर्मा भारी बहुमत के साथ विजयी बने। शर्मा को कुल 21 पार्षदों में से 15 पार्षदों के वोट हासिल हुए। उन्होंने पूर्व नगर परिषद अध्यक्ष राजिंद्र सिंह बब्बी को हराया। उपाध्यक्ष पद के लिए हुए मुकाबले भाजपा पार्षद रेखा कुमारी ने निर्दलीय पार्षद मीरा कुमारी को हराया। रेखा कुमारी को 13 पार्षदों ने वोट दिया, जबकि मीरा कुमारी को 8 पार्षदों का ही समर्थन मिला। जिले की सबसे छोटे और प्रवेशद्वार की नगर कमेटी लखनपुर में आखिरकार सुरमूदीन ने ही अध्यक्ष पद पर कब्जा जमाया। निर्दलीय और निर्विरोध जीते सुरमूदीन कुछ दिन पहले ही भाजपा में शामिल हो गए थे। उन्हें सात में से चार पार्षदों का वोट हासिल हुआ। उन्होंने निर्दलीय दर्शन सिंह को हराया।
उपाध्यक्ष पद के लिए हुए चुनाव में भाजपा पार्षद एडवोकेट राकेश शर्मा चार वोट हासिल कर कांता कुमारी से विजयी हुए। बसोहली नगर कमेटी में भाजपा के सुमेश सपोलिया को 13 में से सात वोट हासिल हुए। सपोलिया, तृत्पा देवी को हराकर बसोहली नगर कमेटी के अध्यक्ष बने। उपाध्यक्ष पद पर निर्दलीय पार्षद अभिनव राजदान का कब्जा रहा। उन्होंने अनिल बसोत्रा को हराया। बिलावर नगर कमेटी में भाजपा के उमाकांत बसोत्रा ने कांग्रेस के कर्मचंद को हराया। बसोत्रा, तेरह में से सात वोट हासिल कर बिलावर नगर कमेटी के अध्यक्ष बने। निर्दलीय पार्षद मोहिंद्र कुमार ने कांग्रेस की पार्षद अनिता शर्मा को हराया। मोहिंद्र कुमार को सात पार्षदों का वोट मिला।
हीरानगर नगर कमेटी में भाजपा के पार्षद एडवोकेट विजय शर्मा ने 8 वोट हासिल कर कांग्रेस के पार्षद राजीव गुप्ता को हराया। उपाध्यक्ष पद के लिए हुए चुनाव में भाजपा राजिंद्र सिंह जंवाल को 8 वोट मिले। उन्होंने निर्दलीय पार्षद नीटू शर्मा को हराया। नगर परोल नगर कमेटी में भी भाजपा का अध्यक्ष बना। यहां भाजपा पार्षद शशिकांता को 8 वोट मिले। उन्होंने निर्दलीय पार्षद अनिल सिंह अदोत्रा को हराया। उपाध्यक्ष पद के लिए हुई वोटिंग के बाद कांग्रेस के तरसेम सैनी ने सात वोट हासिल कर भाजपा की विमला देवी को हराया।
वर्ष 2006 में भी नगर परिषद अध्यक्ष चुने गए थे नरेश शर्मा
कठुआ नगर परिषद के नव नियुक्त अध्यक्ष नरेश शर्मा लगातार दूसरी बार परिषद के अध्यक्ष चुने गए हैं। इससे पहले वो वर्ष 2006 में नगर परिषद के अध्यक्ष चुने गए। दो वर्ष तक नगर परिषद का अध्यक्ष रहे शर्मा शहर की बुनियादी राजनीति से जुड़े नेता हैं। कांग्रेस के टिकट पर वार्ड नौ से चुनाव जीतने वाले नरेश शर्मा हाल ही में भाजपा में शामिल हो गए थे। इसके बाद जिला में कांग्रेस की स्थिति और भी बदहाल होती नजर आ रही है। नरेश शर्मा को जिला की राजनीति का एक बड़ा चेहरा भी माना जाता है। अमर उजाला से बातचीत में नरेश शर्मा ने कहा कि पिछली परिषद और इस परिषद के बनने में काफी अंतर रहा है। उन्होंने कहा कि पिछली बार बनी परिषद में चुने गए पार्षद ने ब्लैकमेलिंग कर वोट डाले थे। इस बार सभी पार्षदों ने इमानदारी का परिचय दिया है। वे चाहे कांग्रेस से लड़ें और भाजपा में गए, लेकिन लोगों का एक ही मत था कि चेयरमैन उन्हीं को बनना चाहिए। शर्मा ने कहा कि कठुआ के लोगों की जो भी आकांक्षाएं हैं, वे उस पर खरा उतरेंगे।
मुखजी चौक पर चले पटाखे, जमकर झूमे समर्थक
शहर के मुखर्जी चौक पर भाजपा पार्षदों का विजय रथ निकला तो जमकर पटाखे चले और कार्यकताओं सहित समर्थक भी झूम उठे। बड़ी तादाद में नरेश शर्मा और रेखा कुमारी को शुभकामनाएं देने वालों का तांता लगा रहा। भाजपा जिला अध्यक्ष प्रेमनाथ डोगरा ने कहा कि जिला में नतीजों एक बार फिर जाहिर कर दिया है कि लोग भाजपा की कार्यशैली विशेषकर प्रधानमंत्री नरेंद्र मोदी और पीएमओ मंत्री के कामकाज को समझ रहे हैं। उन्होंने जो भी उम्मीदें भाजपा के साथ रखी हैं नगर परिषद और नगर कमेटियों में भी अब विकास कार्यों की बाढ़ आएगी और लोगों की समस्याओं को हल करने का पूरा प्रयास किया जाएगा।
नगरी में उपाध्यक्ष पद पर कांग्रेस का कब्जा
इस बार जिले की छह निकायों में हुए चुनाव के बाद भाजपा के पास केवल हीरानगर में ही बहुमत था। अध्यक्ष, उपाध्यक्ष पद के लिए चुनाव होते तक भारी फेरबदल देखने को मिला। कई निर्दलीय और कांग्रेसी खेमे के पार्षद भाजपा में शामिल हो गए। इससे लगभग सभी निकायों में भाजपा की स्थिति मजबूत हो गई। नगर कमेटी नगरी में भाजपा के लिए अच्छे संकेत नहीं रहे। यहां भाजपा के उपाध्यक्ष पद के उम्मीदवार को कांग्रेस के उम्मीदवार ने हरा दिया। ऐसे में साफ है क्रॉस वोटिंग हुई। भाजपा और कांग्रेस की ओर से पहले ही व्हिप जारी किया जा चुका था। कठुआ विधायक ने कहा कि क्रॉस वोटिंग मामले की जांच की जाएगी और इसकी जांच रिपोर्ट भाजपा के उच्च अधिकारियों को भी सौंपी जाएगी। हालांकि उन्होंने संतोष जाहिर किया है कि भाजपा नगरी परोल नगर कमेटी में अध्यक्ष बनाने में कामयाब रही है।